CELEX: C2005/271/49
Language: el
Date: 2005-10-29 00:00:00
Title: Υπόθεση Τ-341/05: Προσφυγή που ασκήθηκε στις 8 Σεπτεμβρίου 2005 — Βασίλειο της Ισπανίας κατά Επιτροπής των Ευρωπαϊκών Κοινοτήτων

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/25
            
         Προσφυγή που ασκήθηκε στις 8 Σεπτεμβρίου 2005 — Βασίλειο της Ισπανίας κατά Επιτροπής των Ευρωπαϊκών Κοινοτήτων
   (Υπόθεση Τ-341/05)
   (2005/C 271/49)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: Juan Manuel Rodríguez Cárcamo, abogado del Estado)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               να ακυρωθεί ο κανονισμός (ΕΚ) 909/2005 της Επιτροπής, της 16ης Ιουνίου 2005, για καθορισμό των επιστροφών κατά την εξαγωγή στον τομέα του γάλακτος και των γαλακτοκομικών προϊόντων, καθό μέρος κατατάσσει τη Θέουτα και τη Μελίλια στην κατηγορία L 01 του παραρτήματός του,
            
         
               —
            
            
               να καταδικαστεί η Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η παρούσα προσφυγή βάλλει κατά του κανονισμού (ΕΚ) 909/2005 της Επιτροπής, της 16ης Ιουνίου 2005, για καθορισμό των επιστροφών κατά την εξαγωγή στον τομέα του γάλακτος και των γαλακτοκομικών προϊόντων (1), καθό μέρος αποκλείει τη Θέουτα και τη Μελίλια από τους επιλέξιμους προορισμούς για τους σκοπούς της επιστροφής κατά την εξαγωγή γαλακτοκομικών προϊόντων. Ο αποκλεισμός αυτός αποσκοπεί στην καταπολέμηση ορισμένων παράτυπων εμπορικών δραστηριοτήτων, που συνίστανται σε εξαγωγή ορισμένων προϊόντων στις δύο αυτές περιοχές και είσπραξη της ανάλογης επιστροφής και, στη συνέχεια, μετά τη μεταποίηση των προϊόντων αυτών, σε εκ νέου εισαγωγή τους σε κοινοτικό έδαφος χωρίς καταβολή δασμών.
   Προς στήριξη των ισχυρισμών του, το προσφεύγον ισχυρίζεται τα εξής:
   
               —
            
            
               Παράβαση του άρθρου 31, παράγραφος 3, του κανονισμού (ΕΚ) 1255/1999 του Συμβουλίου, της 17ης Μαΐου 1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (2), επειδή το επίδικο μέτρο δεν δικαιολογείται από κανέναν από τους λόγους που περιλαμβάνονται στο εν λόγω άρθρο και, επικουρικώς, επειδή η λήψη του βασίστηκε σε πραγματικά περιστατικά που δεν έχουν αποδειχθεί.
            
         
               —
            
            
               Παράβαση του άρθρου 31, παράγραφος 2, του ίδιου κανονισμού, επειδή δεν ελήφθη υπόψη η φύση του οικείου προϊόντος. Υποστηρίζεται συναφώς ότι, ακόμη και αν υποτεθεί ότι η καταπολέμηση της απάτης μπορεί να δικαιολογήσει την κατάργηση των επιστροφών σε μια ορισμένη περιοχή, το μέτρο ελήφθη λαμβανομένου υπόψη αποκλειστικώς του προορισμού της εξαγωγής, με αποτέλεσμα να θίγονται αδιακρίτως όλα τα προϊόντα που εξάγονται στη Θέουτα και στη Μελίλια και για τα οποία καταβαλλόταν επιστροφή. Προβάλλεται επίσης ως παράβαση κατά την ίδια έννοια η άνιση μεταχείριση μεταξύ παραγωγών την οποία θα έχει ως αποτέλεσμα το προσβαλλόμενο μέτρο.
            
         
               —
            
            
               Παραβίαση της αρχής της ίσης μεταχειρίσεως.
            
         
               —
            
            
               Κατάχρηση εξουσίας.
            
         
      (1)  ΕΕ L 154 της 17.6.2005, σ. 10.
   
      (2)  ΕΕ L 160, σ. 48.